ไทยรีตามตลาด ประกันต่อชีวิต ปีนี้โตแค่10%
ไทยรีประกันชีวิตยึดตามสภาพตลาด ปีนี้ขอโต 10%
24 มี.ค. 2559

ไทยรีประกันชีวิตยึดตามสภาพตลาด ปีนี้ขอโต 10%
นายสุทธิ รจิตรังสรรค์ ผู้อำนวยการใหญ่ บริษัท ไทยรีประกันชีวิต เปิดเผยว่า ในปีนี้บริษัทตั้งเป้าการเติบโตไว้เพียง 10% เท่านั้น เพื่อให้สอดคล้องกับธุรกิจประกันชีวิตโดยรวมในปีนี้ที่คาดว่าจะเติบโตประมาณ 9% ซึ่งงานรับประกันต่อและรูปแบบของธุรกิจประกันชีวิตก็ยังไม่มีอะไรเปลี่ยนแปลงมากนัก
สำหรับผลการดำเนินในปีที่ผ่านมา มีกำไรสุทธิ 388 ล้านบาท เพิ่มขึ้น 17 ล้านบาท เมื่อเทียบกับปี 2557 ที่มีกำไรสุทธิ 371 ล้านบาท และได้อนุมัติจ่ายเงินปันผลจากผลการดําเนินงานงวดครึ่งหลังของปี 2558 ในอัตราหุ้นละ 0.30 บาท เมื่อรวมกับเงินปันผลระหว่างกาลที่จ่ายไปในเดือน ก.ย. 2558 หุ้นละ 0.20 บาทแล้ว รวมเป็นเงินปันผลจ่ายทั้งสิ้น 0.50 บาท/หุ้น โดยการจ่ายเงินปันผลจะกระทําได้เมื่อได้รับความเห็นชอบจากสํานักงานคณะกรรมการกํากับและส่งเสริมการประกอบธุรกิจประกันภัย (คปภ.)
แหล่งข่าวจากบริษัท ไทยรับประกันภัยต่อ (ไทยรี) กล่าวว่า ในส่วนของบริษัทปี 2558 มีกำไรสุทธิ 2,655 ล้านบาท เพิ่มขึ้นเมื่อเทียบกับปี 2557 ที่ขาดทุนสุทธิ 1,953 ล้านบาท และเมื่อรวมกับผลกําไรสุทธิปี 2558 ทําให้บริษัทมีกําไรสะสมยังไม่จัดสรรตามงบการเงินรวม 1,458 ล้านบาท ในขณะที่ปี 2557 มีผลขาดทุนสะสม 10,006 ล้านบาท จึงทำให้บริษัทประกาศงดจ่ายเงินปันผลจากการดําเนินงานปี 2558